Surah Al-Falaq

Surah Al-Falaq adolah surah ka-113 dalam Al-Qur'an. Namo Al-Falaq diambiak dari kato Al-Falaq nan ado pado ayat partamo surah iko nan aratinyo wakatu subuh. Surat iko tagolong surah Makkiyah.

 Pokok-pokok isinyo 
Parintah bia awak balinduang kapado Allah SWT dari sagalo macam kajahatan

 Bacaan 
بِسْمِ اللّهِ الرَّحْمَنِ الرَّحِيمِ
 قُلْ أَعُوذُ بِرَبِّ الْفَلَقِ
 مِن شَرِّ مَا خَلَقَ
 وَمِن شَرِّ غَاسِقٍ إِذَا وَقَبَ
 وَمِن شَرِّ النَّفَّاثَاتِ فِي الْعُقَدِ
 وَمِن شَرِّ حَاسِدٍ إِذَا حَسَدَ

Aratinyo:
 Katokanlah: "Ambo balinduang kapado Tuhan Nan Manguasoi subuh,
 dari kajahatan makhluk-Nyo,
 jo dari kajahatan malam apobilo alah kalam bakapiciak,
 jo dari kajahatan padusi-padusi tukang sihir nan mahambuih pado buhua-buhua,
 jo dari kajahatan urang nan dengki apabilo inyo dengki".

 Kautamoan Surah Al-Falaq 

Aisyah manarangkan: baso Rasulullah s.a.w. pado satiok malam apobilo handak lalok, Baliau mambaco Surat Al-Ikhlas, Surah Al-Falaq jo Surah An-Nas, diambuihkan pado kaduo talapak tangan kamudian disapukan ka saluruah tubuah jo kapalo.

Sayyidiah' Ali r.a. manarangkan: pernah Rasulullah s.a.w. digigik kala, kamudian Baliau maambiak aia garam. Dibacokan Surah Al-Falaq jo Surah An-Nas lalu disapukan pado anggota badan nan digigik kala tadi.

'Uqbah bin' Amir manarangkan, katiko ambo sasek jalan dalam suatu pajalanan basamo jo Rasulullah s.a.w., Baliau mambaco Surah Al-Falaq jo Surah An-Nas jo ambo pun disuruah Baliau juo untuak mambaconyo.

Barang siapo takanai panyakik dek pabuekan syaitan atau manusia, handaklah mambaco Surah Al-Falaq jo Surah An-Nas sabanyak 41 kali salamo 3 hari, 5 hari atau 7 hari baturuik-turuik.

Barang siapo nan takuik jo godaan syaitan atau manusia atau takuik dalam kalamnyo malam, atau takuik kajahatan manusia, bacolah Surah Al-Falaq jo Surah An-Nas sabanyak 100 kali.

 Hubungan Surat Al Falaq jo Surat An Naas 
 Kaduo-duonyo samo-samo mangajakan kapado manusia, hanyo kapado Allah-lah manyarahkan palinduangan diri dari sagalo kajahatan.
 Surat Al Falaq mamarintahkan untuak mamohon palinduangan dari sagalo bantuak kajahatan, sadang Surat An Naas mamarintahkan untuak mamohon palinduangan dari jin jo manusia.
 Rujuakan